IARNĂ ÎN APRILIE! CARE VOR FI CELE MAI AFECTATE CULTURI AGRICOLE!

DEZASTRU PENTRU AGRICULTURĂ! Anunțul meteorologilor este alarmant pentru agricultori! Rapița, pomii frucitiferi și vița de vie ar putea fi cele mai afectate culturi agricole de temperaturile scăzute, de lapoviță și ninsoare. În două zile din această săptămână, ne vom confrunta cu temperaturi de îngheț, anunță Administrația Națională de Meteorologie.

Este un episod de vreme severă la mijloc de aprilie, cu aspect autentic de iarnă, nu doar pentru zona de munte. Pe parcursul acestei zile (miercuri, 19 aprilie n.r.) și până vineri, chiar și-n zonele mai joase din partea de est a țării, cantitățile sub formă de precipitații, mai ales cele sub formă de lapoviță și ninsoare, este posibil să aibă unele efecte asupra stării de vegetație a culturilor.

În special, la rapiță m-aș referi, pentru că rapița în această perioadă se află în faze sensibile, este la înflorire, și nu în ultimul rând, asupra speciilor pomicole, aflate, de asemenea, în faza de înflorire și chiar și la vița de vie. Vom putea să evaluăm efectele acestu episod de vreme severă după final, dar mai ales regimul de temperaturi care în dimineața zilelor de vineri și sâmbătă se va apropia de pragul de îngheț în multe zone din țară.

În depresiunile din estul Transilvaniei, temperaturile vor coborî și la -10 grade, iar în zonele extracarpatice e posibil să avem chiar spre 0, ceea ce poate să aibă un efect negativ. Precipitațiile sub formă de ninsoare din partea de est a țării este posibil să afecteze negativ culturile agricole, mai ales culturile aflate în faza de înflorire, a subliniat Elena Mateescu, reprezentant Administrația Națională de Meteorologie.

Vestea bună, spun meteorologii, este că episodul de iarnă în mijloc de aprilie nu va dura mult. Cantitățile de precipitații sub formă lichidă refac în bună parte rezerva de apă din sol având în vedere deficitul deja acumulat din lunile anterioare, a adăugat reprezentanta ANM.

Cât de compromise vor fi culturile agricole se va putea stabili doar după ce trece valul de frig, adică undeva săptămâna viitoare, când vremea s-ar putea îndrepta.

Codul portocaliu se menține astăzi (miercuri, 19 aprilie) pentru zona montană, unde stratul de zăpadă va fi consistent și vitezele maxime la rafală de peste 80 și chiar 100 km la oră vor viscoli stratul depus.

Dacă vorbim de cantități de precipitații, în special pentru partea de sud-vest a țării, începând din această după-amiază (19 aprilie 2017 n.r.) și până vineri, acest front se va deplasa către zona de est a țării, acolo unde în continuare vom avea cantități de peste 25 litri/mp, izolat chiar 40 litri/mp. Este posibil să avem și în zonele mai joase din estul țării precipitații sub formă de ploaie și lapoviță și chiar ninsoare, mai spune Elena Mateescu, ANM.

COMANDAMENT DE IARNĂ

Ministerul de Interne anunță că a mobilizat forțe impresionante. Sunt 1.700 de polițiști rutieri, 300 de jandarmi montani și 2.000 de pompieri cu 400 de mijloace de intervenție care sunt pregătiți să acționeze pentru a acorda sprijin persoanelor aflate în dificultate sau pentru a interveni în orice situație dramatică.

Ministerul de Interne a atenționat asupra riscurilor care pot apărea în zilele următoare: circulație îngreunată pe drumurile de munte, înzăpezirea unor zone cu trafic rutier intens și situate la mare înălțime, producerea unor inundații în zonele din sud-vestul țării, unde au fost emise deja avertizări hidrologice.

Surse: ANM, Ministerul de Interne, Antena 3